Swewer sterf in ongeluk by Gariepdam | Maroela Media
Die ongeluk het in die omgewing van die Gariepdam gebeur. Foto: SAPD
ŉ Sestigjarige swewer is op slag dood toe hy Maandag teen ŉ heuwel by die Gariepdam in die Vrystaat vasgevlieg het.
Die man, wie se naam nog nie bekendgemaak is nie, het omstreeks 12:00 van die dam af opgestyg en was van plan om weer op dieselfde plek te land, sê Yanga Ngcukana, polisiewoordvoerder. Die ongeluk het minder as 10 km van die dam af gebeur.
Ngcukana kon nie Dinsdag die oorsaak van die ongeluk bevestig nie en sê die polisie het ŉ ondersoek van stapel gestuur.
Volgens Kabelo Ledwaba, woordvoerder van die Burgerlike Lugvaartowerheid (BLO), sal ŉ span van die BLO na die toneel gestuur word om die voorval te ondersoek. Hy het Dinsdag aan Maroela Media gesê die span sal deur spesialiste gelei word, maar kon nog nie bevestig wanneer die ondersoek sal begin nie.
Burgerlike Lugvaartowerheid Gariepdam Seeftuig